NEUVOSTON PÄÄTÖS,

tehty 1 päivänä joulukuuta 1987,

nuorten ammatillisen koulutuksen sekä aikuisuuteen ja työelämään valmistamisen toimintaohjelmasta (87/569/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 128 artiklan,

ottaa huomioon yhteisen ammatillista koulutusta koskevan politiikan toteuttamisen yleisperiaatteista 2 päivänä huhtikuuta 1963 tehdyn neuvoston päätöksen 63/266/ETY(1) ja erityisesti sen toisen ja kymmenennen periaatteen,

ottaa huomioon komission ehdotuksen(2),

ottaa huomioon Euroopan parlamentin lausunnon(3),

ottaa huomioon talous- ja sosiaalikomitean lausunnon(4),

sekä katsoo, että

päätöksen 63/266/ETY toisessa periaatteessa esitetyissä yhteisen ammatillista koulutusta koskevan politiikan perustavoitteissa viitataan erityisesti tarpeeseen taata kaikille oikeus riittävään ammatilliseen koulutukseen ja välttää vahingollista keskeytystä peruskoulutuksen päättämisen ja ammatillisen koulutuksen aloittamisen välillä,

päätöksen 63/266/ETY kymmenennessä periaatteessa todetaan, että erityisiä toiminta-aloja tai tiettyjä henkilöryhmiä koskevien erityisongelmien osalta voidaan toteuttaa erityistoimenpiteitä,

nuorten työn ja koulutuksen yhdistämisestä 18 päivänä joulukuuta 1979 annetussa päätöslauselmassa(5) neuvosto vahvisti, että on tarpeen kannustaa edelleen koulutuksen ja työkokemuksen välisten tosiasiallisten yhteyksien kehittämistä sekä luoda yhteensovitettuja ohjelmia ja rakenteita, jotka mahdollistavat vastuussa olevien toimielinten välisen yhteistyön,

Euroopan yhteisön 1980-luvun ammatillista koulutusta koskevasta politiikasta 11 päivänä heinäkuuta 1983 annetussa päätöslauselmassa(6) neuvosto sopi nuoria koskevista erityistoimenpiteistä,

Euroopan yhteisön jäsenvaltioiden ammatillisen koulutuksen todistusten vastaavuudesta 16 päivänä heinäkuuta 1979 tehdyssä päätöksessä 85/368/ETY(7) neuvosto kehotti komissiota toteuttamaan tarvittavat toimenpiteet, jotta työntekijät voivat käyttää todistuksiaan paremmin hyödykseen yhteisön alueella,

työllisyyden kasvun toimintaohjelmasta 22 päivänä joulukuuta 1986 annetussa päätöslauselmassa(8) neuvosto toivoi tehokkaampia ammatillisia koulutusohjelmia nuorille,

päätavoitteena on, että nuoret valmistetaan asianmukaisesti työelämään ja aikuisen vastuuseen, ja että kehitetään nuorten siirtymistä koulusta aikuisuuteen ja työelämään helpottavia toimenpiteitä,

on tarpeen, että kaikki nuoret voivat halutessaan saada pakollisen oppivelvollisuutensa lisäksi yksivuotisen tai mahdollisuuksien mukaan kaksivuotisen ammatillisen koulutuksen, kuten Eurooppa-neuvosto päätti Milanossa 28 ja 29 päivänä kesäkuuta 1985 pidetyssä kokouksessa hyväksyessään ad hoc -komitean Kansalaisten Eurooppaa koskevat ehdotukset ja antaessaan komissiolle ja neuvostolle toimeksiannon keskinäisten valtuuksiensa mukaisesti huolehtia kyseisten ehdotusten toteuttamisesta,

on tarpeen edistää uusia toimia, jotka perustuvat ammatillisesta koulutuksesta saatuihin tuloksiin ja yhteisön tasolla aikaisemmin toteutettuihin toimenpiteisiin,

on tarpeen antaa merkittävä Euroopan laajuinen ulottuvuus erilaisille toimenpiteille, joiden tarkoituksena on nostaa nuorten ammatillisen koulutuksen laadun vaatimustasoa koko yhteisön alueella, ja painottaa enemmän nuorille suunnatun tiedotuksen parantamista, heidän aktiivista osallistumistaan ja heidän yritteliäisyytensä kehittämistä, ja

on tarpeen antaa erilaisille koulutusaloitteille Euroopan laajuinen ulottuvuus ja kannustaa jäsenvaltioiden välistä kokemusten vaihtoa, millä edistetään sisämarkkinoiden toteuttamista ja poistetaan esteitä henkilöiden vapaalle liikkumiselle yhteisössä,

ON PÄÄTTÄNYT SEURAAVAA:

1 artikla

1. Hyväksytään 1 päivänä tammikuuta 1988 alkavaksi viisivuotiskaudeksi ohjelma tukemaan ja täydentämään jäsenvaltioiden toiminnan suuntaviivoja ja toimia yhteisön tasolla toteutettavilla toimenpiteillä, samalla kun jäsenvaltiot Eurooppa-neuvoston pyynnöstä tekevät kaikkensa huolehtiakseen siitä, että kaikki yhteisön nuoret saavat halutessaan yksivuotisen tai mahdollisuuksien mukaan kaksi- tai useampivuotisen ammatillisen koulutuksen päätoimisen oppivelvollisuutensa lisäksi.

2. Ohjelman tarkoituksena on myös:

a) nostaa yhteisön alueella annettavan ammatillisen koulutuksen tasoa ja laatua ja parantaa nuorten ammatillista koulutusta sekä aikuisuuteen ja työelämään samoin kuin jatkokoulutukseen valmistamista;

b) monipuolistaa ammatillisen koulutuksen tarjontaa ja antaa taidoiltaan eritasoisille nuorille mahdollisuus valita ammatillinen koulutus, joka johtaa tunnustettuun ammatilliseen tutkintoon;

c) parantaa ammatillisten koulutusjärjestelmien kykyä sopeutua nopeaan taloudelliseen, teknologiseen ja yhteiskunnalliseen muutokseen;

d) antaa yhteisön laajuinen ulottuvuus työmarkkinoilla vaadituille ja tarjotuille ammatillisille tutkinnoille ottaen huomioon tarve edistää ammatillisten tutkintojen vastaavuutta yhteisön jäsenvaltioiden kesken.

2 artikla

Jäljempänä 3 artiklassa tarkoitettujen yhteisön toimenpiteiden olisi tuettava ja täydennettävä niitä jäsenvaltioiden toimia, jotka ovat yhteisen ammatillista koulutusta koskevan politiikan toteuttamisen yleisperiaatteiden mukaisia ja joiden tarkoituksena on:

1) a) vahvistaa yhdessä työmarkkinaosapuolten kanssa kaikilla tasoilla yhteyksiä ja yhteistyötä toisaalta ammatillisten koulutus- ja ammattiin ohjaavien järjestelmien välillä ja toisaalta kaikkien niin julkisten kuin yksityistenkin talouselämän alojen välillä, mukaan lukien tarvittaessa myös julkiset, yksityiset ja vapaaehtoiset toimielimet ja nuorisojärjestöt,

b) huolehtia siitä, että nämä toimet edistävät:

- käytettävissä olevien voimavarojen ohjaamista nuorten henkilökohtaisen ja ammatillisen kehityksen tukemiseen,

- tapauskohtaisten ja tilapäisten rakenteiden välttämistä ja

- tunnustettujen ammatillisten tutkintojen hankkimista,

2) rohkaista käyttämään paremmin hyväksi niitä mahdollisuuksia, joita koulutettaville annettavan ammatillisen ohjauksen ja tuen monipuolisemmat mekanismit ja näiden toimien yhteensovittaminen jatkuvuuden varmistamiseksi synnyttävät,

3) parantaa työmarkkinoiden kehityksen tuntemusta, mukaan lukien eri aloilla vaadittujen taitojen ja todistusten osalta tapahtuneet muutokset, samoin kuin työolosuhteita koskevaa tuntemusta erityisesti terveyden ja turvallisuuden osalta,

4) edistää tasa-arvoisia mahdollisuuksia erityisesti sellaisilla toimenpiteillä, jotka antavat nuorille tytöille mahdollisuuden osallistua tasavertaisesti kaikkeen ammatilliseen koulutukseen ja jotka helpottavat siirtymistä koulutuksesta työhön;

5) kiinnittää erityistä huomiota niihin nuoriin, joilla on eniten vaikeuksia, mukaan lukien vajaakuntoiset ja muita huonommassa asemassa olevat nuoret sekä ne, jotka päättävät päätoimisen oppivelvollisuutensa huonoin arvosanoin tai ilman todistusta, jotta heille annettaisiin mahdollisuus hankkia koulutuksella tunnustettu ammattipätevyys ja jotta heidän siirtymistään työhön helpotettaisiin;

6) tukea nuorten luovuuden, aloitteellisuuden ja yritteliäisyyden kehitystä. Tähän kuuluu erityisesti sellaisten taitojen ja itseluottamuksen edistäminen, joita tarvitaan tunnustetun ammattipätevyyden antavaan ja työmarkkinoille pääsyä helpottavaan koulutukseen pääsemiseksi. Tässä yhteydessä on kiinnitettävä erityistä huomiota pienten ja keskisuurten yritysten työntekijöiltä vaadittavaan aloitteellisuuteen ja sopeutumiskykyyn.

3 artikla

Edellä 1 artiklassa esitettyjen tavoitteiden saavuttamiseksi sekä tukeakseen ja täydentääkseen 2 artiklassa tarkoitettuja jäsenvaltioiden toimia komissio toteuttaa osaltaan seuraavat toimenpiteet, joiden tavoitteena on antaa jäsenvaltioiden ammatillista koulutusta koskevan politiikan luomiselle ja toteuttamiselle yhteisön laajuinen ulottuvuus. Tässä yhteydessä komissio korostaa erityisesti jäljempänä 1 kohdassa esitettyjä käytännön toimenpiteitä:

1) a) sellaisen koulutusaloitteita koskevan eurooppalaisen verkoston luominen, jossa yhdistyvät 2 artiklan 1 kohdan a alakohdassa tarkoitettujen kaltaiset eri jäsenvaltioiden hankkeet, jotka tukevat nuorten henkilökohtaista ja ammatillista kehitystä toimenpitein, jotka käsittävät ammatillisen ohjauksen, opetuksen ja koulutuksen yhteistyön muodossa tai integroituna kokonaisuutena,

b) erityinen avustaminen siirtymistä koulusta ammatilliseen koulutukseen ja työelämään koskevissa uusissa tiedotushankkeissa ja erityisesti niissä hankkeissa, joiden suunnittelussa, järjestämisessä ja toteuttamisessa nuoret itse ovat mukana,

c) erityinen avustaminen nuorten yritteliäisyyden, luovuuden ja vastuullisuuden kehitystä tukevissa hankkeissa, mukaan lukien hankkeet, joiden suunnittelussa, järjestämisessä ja toteuttamisessa nuoret itse ovat mukana,

d) ammatillisen koulutuksen asiantuntijavaihto,

e) tekninen apu tarvittaessa tämän ohjelman toteuttamisessa,

2) a) ammatillisen koulutuksen kysymyksiä koskeva vertaileva tutkimus, mukaan lukien nuorille suunnattujen koulutusohjelmien tehokkuutta koskeva tutkimus,

b) ammatillisten pätevyyksien kehittymisen tutkiminen,

c) tutkimus siitä, miten vastuussa olevat poliitikot ja työmarkkinaosapuolet toteuttavat tätä ohjelmaa; keskustelu tämän ohjelman toteuttamisesta näiden kesken.

Komissio saa tämän ohjelman toteuttamiseen apua Euroopan yhteisön ammatillisen koulutuksen kehittämiskeskukselta niiden edellytyksien mukaan, joista säädetään Euroopan yhteisön ammatillisen koulutuksen perustamisesta 10 päivänä helmikuuta 1975 annetussa neuvoston asetuksessa (ETY) N:o 337/75(9).

4 artikla

Komissio toimittaa 1 päivään tammikuuta 1990 mennessä tämän ohjelman toteuttamisesta osakertomuksen ja vuoden 1993 loppuun mennessä lopullisen kertomuksen neuvostolle ja Euroopan parlamentille sekä ammatillisen koulutuksen neuvoa-antavalle komitealle, jonka perussäännöt on vahvistettu neuvoston päätöksessä 63/688/ETY(10), samoin kuin neuvoston ja neuvostossa kokoontuneiden opetusministerien 9 päivänä helmikuuta 1976 antamassa päätöslauselmassa(11) asetetulle koulutuskomitealle.

Tehty Brysselissä 1 päivänä joulukuuta 1987.

Neuvoston puolesta

Puheenjohtaja

H. DYREMOSE

(1) EYVL N:o 63, 20.4.1963, s. 1338/63

(2) EYVL N:o C 90, 4.4.1987, s. 4

(3) Lausunto annettu 19 päivänä marraskuuta 1987

(4) EYVL N:o C 180, 8.7.1987, s. 48

(5) EYVL N:o C 1, 3.1.1980, s. 1

(6) EYVL N:o C 193, 20.7.1983, s. 2

(7) EYVL N:o L 199, 31.7.1985, s. 56

(8) EYVL N:o C 340, 31.12.1986, s. 2

(9) EYVL N:o L 39, 13.2.1975, s. 1

(10) EYVL N:o 190, 30.12.1963, s. 3090/63

(11) EYVL N:o C 38, 19.2.1976, s. 1